CELEX: 32021R2244
Language: sk
Date: 2021-10-07 00:00:00
Title: Delegované nariadenie Komisie (EÚ) 2021/2244 zo 7. októbra 2021, ktorým sa dopĺňa nariadenie Európskeho parlamentu a Rady (EÚ) 2017/625 špecifickými pravidlami na vykonávanie úradných kontrol, pokiaľ ide o postupy odberu vzoriek na analýzu rezíduí pesticídov v potravinách a krmivách (Text s významom pre EHP)

17.12.2021   
               
               
                  SK
               
               
                  Úradný vestník Európskej únie
               
               
                  L 453/1
               
            
         DELEGOVANÉ NARIADENIE KOMISIE (EÚ) 2021/2244
         zo 7. októbra 2021,
         ktorým sa dopĺňa nariadenie Európskeho parlamentu a Rady (EÚ) 2017/625 špecifickými pravidlami na vykonávanie úradných kontrol, pokiaľ ide o postupy odberu vzoriek na analýzu rezíduí pesticídov v potravinách a krmivách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 19 ods. 2 písm. a),
         keďže:
         
                     (1)
                  
                  
                     V nariadení (EÚ) 2017/625 sa stanovujú pravidlá úradných kontrol a iných úradných činností vykonávaných príslušnými orgánmi členských štátov s cieľom overiť dodržiavanie právnych predpisov Únie, a to okrem iného v oblasti bezpečnosti potravín na všetkých stupňoch výroby, spracovania a distribúcie. Stanovujú sa v ňom špecifické pravidlá úradných kontrol v súvislosti s látkami, ktorých použitie môže viesť k prítomnosti rezíduí uvedených látok v potravinách a krmivách.
                  
               
                     (2)
                  
                  
                     Nariadením (EÚ) 2017/625 sa vypúšťa článok 27 ods. 1 nariadenia Európskeho parlamentu a Rady (ES) č. 396/2005 (2), ktorý však zostáva v platnosti do 14. decembra 2022, ak sa delegovaným aktom nestanoví skorší dátum. V uvedenom článku 27 ods. 1 sa stanovujú špecifické požiadavky na vykonávanie úradných kontrol, pokiaľ ide o postupy odberu vzoriek na analýzu rezíduí pesticídov v potravinách a krmivách.
                  
               
                     (3)
                  
                  
                     V článku 19 ods. 1 nariadenia (EÚ) 2017/625 sa stanovujú špecifické požiadavky na úradné kontroly v súvislosti s rezíduami príslušných látok v potravinách a krmivách, ktoré sa majú vykonávať na ktoromkoľvek stupni výroby, spracovania a distribúcie.
                  
               
                     (4)
                  
                  
                     Cieľom monitorovania rezíduí pesticídov v potravinách a krmivách je zabezpečiť dodržiavanie maximálnych hladín rezíduí stanovených v nariadení (ES) č. 396/2005, ako aj posúdiť expozíciu spotrebiteľov rezíduám pesticídov. Vyžaduje sa v ňom odber vzoriek potravín a krmív v dostatočnom množstve a rozsahu, aby sa zabezpečilo, že sú reprezentatívne pre trh. Takisto sa v ňom vyžaduje, aby sa uvedené vzorky odobrali na najvhodnejšom mieste odberu vzoriek v potravinovom reťazci.
                  
               
                     (5)
                  
                  
                     Preto je vhodné doplniť článok 19 ods. 1 nariadenia (EÚ) 2017/625 stanovením pravidiel vykonávania úradných kontrol, pokiaľ ide o príslušné postupy odberu vzoriek na analýzu rezíduí pesticídov v potravinách a krmivách.
                  
               
                     (6)
                  
                  
                     Keďže pravidlá o úradných kontrolách odberu vzoriek stanovené v článku 27 ods. 1 nariadenia (ES) č. 396/2005 sa od 15. decembra 2022 nebudú uplatňovať, toto nariadenie by sa malo uplatňovať od uvedeného dátumu,
                  
               PRIJALA TOTO NARIADENIE:
         
            Článok 1
            Na účely úradných kontrol rezíduí pesticídov, ako sú stanovené v článku 19 ods. 1 nariadenia (EÚ) 2017/625, odoberie každý členský štát vzorky potravín a krmív v dostatočnom rozsahu a množstve, aby sa zabezpečilo, že výsledky sú reprezentatívne pre trh, pričom zohľadní výsledky predchádzajúcich viacročných národných programov kontroly.
            Odber vzoriek stanovený v prvom odseku sa vykonáva v primeranej blízkosti miesta dodávky.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 15. decembra 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).